Dié dubbelkajuitbakkie ry soos ŉ droom   Die Ford Ranger Wildtrak. Foto: Verskaf Ek het in April verlede jaar die bekendstelling van die opgeknapte Ford Ranger bygewoon. Hulle het toe hul 10-spoed outomatiese ratkas en twee nuwe 2,0 dieselenjins bekendgestel. Een het ŉ enkelturbo, en een ŉ dubbelturbo. Ek het in die artikel gesê dat ek weer tyd met die BiTurbo wou deurbring want by die bekendstelling was die kragvoordeel van die BiTurbo onmerkbaar. Ek het in Junie verlede jaar met die enkelturbo XLT gesleep – en die enjin was lekker. Ek kan nou sê dat die BiTurbo Wildtrak tyd nodig het om in te loop – én die Laeveld benodig. Die Ford Ranger Wildtrak. Foto: Verskaf Ons was ŉ paar weke terug saam met Ford op ŉ uitreik saam met Rally to Read en het die naweek 1 135 km met die Wildtrak afgelê. Ons is van Pretoria af Hazyview toe, het die uitreik gedoen, ŉ kort draai deur die wildtuin gery en is toe terug Pretoria toe. ŉ Paar dinge het vir my oor die 1 135 km uitgestaan. Eerstens – die Wildtrak is ŉ lieflike, gemaklike bakkie. Hy het ook veiligheidstelsels soos botsingswaarskuwing en radarbeheerde spoedkontrole wat geen van die ander bakkies as standaardtoerusting het nie. Die Amarok kan dit bied – maar slegs as ŉ opsionele ekstra. Die Ford Ranger Wildtrak. Foto: Verskaf Tweedens. As die Ranger so 25 000 km op het, en jy ry in die Laeveld, trek die 2.0 BiTurbo soos ŉ trein. Dit is die eerste keer dat ek die Ranger se ware 157 kW en 500 Nm gevoel het. Die bakkie is baie billik op brandstof en het oor die 1 135 km 9,2 ℓ/ 100 km gehandhaaf. Eintlik, nog ŉ ding, die Wildtrak se hantering in die Hazyview-area is regtig van die boonste rakke. Ek het soveel pret gehad dat my vrou in ŉ stadium gesê het – nee Bokkie, nou moet jy rustiger raak, my hande word seer van vashou. Daar is min dubbelkajuitbakkies wat lekker kan hanteer – meeste begin rondhop en vreeslik rol met gillende bande, nie die Wildtrak nie. Die Ford Ranger Wildtrak. Foto: Verskaf As ek regtig moet grawe kan ek twee klein probleempies met die Ford identifiseer. Sy sitplekgordels is effe kort, so groter mense moet maar stil sit as hulle vas is. Die ander ding is die feit dat ek nie die linkerskermpie kan verander om ander inligting behalwe die foon of mediainligting te wys nie. Ek wil byvoorbeeld die toereteller en tripmeter gelyktydig wys, en ŉ mens kan nie. Die Ford Ranger Wildtrak is nie goedkoop teen R717 500 nie, maar dit het 4×4 met laestrek en ŉ magdom veiligheidstelsels. Hy toer soos ŉ droom. Al voel die enjin aanvanklik pap – laat hy inloop. As jy in die Laeveld of aan die kus bly – geniet hom. As jy bo op die platorand bly, gaan soveel jy kan wegkom met jou bakkie kus toe – dan voel jy hoe het éíntlik moet trek. Die dubbelkajuit-reeks lyk só: Die reeks word gedek deur ŉ 4 jaar/ 120 000 km waarborg en 6 jaar/ 90 000 km diensplan. Die kompetisie lyk só: 5 jaar/ 90 000 km diensplan 6 jaar/ 90 000 km diensplan 9 dienste diensplan 5 jaar/ 90 000 km diensplan 5 jaar/ 90 000 km diensplan Die Ford se onderdelemandjie is R72 078. ŉ Mens kan meer hier oor Kinsey se verslag lees. Tussen die mededingers het die Volkswagen beslis die lekkerste enjin en ratkas. Die Ford is die luuksste met die slimste veiligheidstegnologie.